R. Zajac, minister zdravotníctva SR: (2003-12-04):
Vážená pani podpredsedníčka, vážené panie poslankyne, páni poslanci, som presvedčený, že vyslovíte súhlas s prerokúvaným návrhom zákona. Ďakujem pekne. Z. Martináková, podpredsedníčka NR SR: Ďakujem. Dávam slovo spoločnému spravodajcovi z výboru pre zdravotníctvo pánovi poslancovi Petrovi Birošovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán spravodajca. P. Biroš, poslanec: Vážená pani podpredsedníčka, vážený pán minister, kolegyne, kolegovia, predkladám spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. vo výboroch Národnej rady. Vládny návrh zákona prerokovali tieto výbory: ústavnoprávny výbor, Výbor Národnej rady pre pôdohospodárstvo, Výbor Národnej rady pre verejnú správu, ďalej Výbor Národnej rady pre životné prostredie a ochranu prírody a Výbor Národnej rady pre zdravotníctvo. Všetky uvedené výbory súhlasili s predloženým návrhom zákona a odporučili Národnej rade Slovenskej republiky vládny návrh zákona schváliť s pozmeňujúcimi a doplňujúcimi návrhmi tak, ako sú obsiahnuté v bode IV spoločnej správy. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. vyjadrených v ich uzneseniach uvedených pod bodom 3 tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 139/1998 Z. z. schváliť s odporúčanými pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 19 uvedených v IV. časti tejto spoločnej správy s tým, že všetky odporúča schváliť, okrem bodu 11. Bod 11 s návrhom gestorského výboru teda neschváliť. Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 139/1998 Z. z., bola schválená uznesením gestorského Výboru Národnej rady Slovenskej republiky pre zdravotníctvo pod č. 97 z 1. decembra 2003. Pani predsedníčka, prosím, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne nemám žiadnu prihlášku do rozpravy. Prosím, otváram možnosť hlásiť sa ústne. Prosím, aby tí, ktorí majú záujem, sa prihlásili do rozpravy. Pani poslankyňa Henzélyová, pán poslanec Džupa. Uzatváram možnosť hlásiť sa ústne do rozpravy. Pani poslankyňa Henzélyová. I. Henzélyová, poslankyňa: Vážená pani podpredsedníčka, kolegyne, kolegovia, dovoľte mi, aby som podala pozmeňujúci návrh k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. Máte ho pred sebou ako tlač 422. Chcela by som len podotknúť, že jeho súčasťou je aj návrh vyhlášky k predmetnému legislatívnemu návrhu, a dovoľte mi len krátke odôvodnenie: V nadväznosti na prijatie zákona č. 461/2003 Z. z. o sociálnom poistení sa rámcovo upravuje odškodňovanie bolesti a odškodňovanie sťaženia spoločenského uplatnenia pri úrazoch, chorobách z povolania a iných poškodeniach zdravia. Ďakujem. Z. Martináková, podpredsedníčka NR SR: Pani poslankyňa, musíte svoj pozmeňujúci návrh predniesť. I. Henzélyová, poslankyňa: Áno, dobre. Tak dovoľte mi, aby som predniesla pozmeňujúci návrh v celom znení. Za čl. 1 sa vkladá nový čl. 2, ktorý znie: Zákon Národnej rady Slovenskej republiky č. 271/1994 Z. z. o zdravotnej starostlivosti v znení zákona Národnej rady Slovenskej republiky č. 98/1995 Z. z., zákona Národnej rady Slovenskej republiky č. 110/1996 Z. z., zákona Národnej rady Slovenskej republiky č. 222/1996 Z. z., zákona č. 140/1998 Z. z., zákona č. 241/1998 Z. z., zákona č. 80/2000 Z. z., zákona č. 416/2001 Z. z., zákona č. 553/2001 Z. z., zákona č. 118/2002 Z. z., zákona č. 131/2002 Z. z., zákona č. 219/2002 Z. z., zákona č. 450/2002 Z. z., zákona č. 457/2002 Z. z., zákona č. 138/2003 Z. z. a zákona č. 445/2003 Z. z. sa dopĺňa takto: Bod 1. Za § 10 sa vkladajú § 10a až § 10e, ktoré vrátane nadpisu znejú: „Odškodňovanie bolesti a odškodňovanie sťaženia spoločenského uplatnenia. § 10a. Odškodnenie za bolesť a odškodnenie za sťaženie spoločenského uplatnenia spôsobené úrazom, chorobou z povolania alebo iným poškodením zdravia, ďalej poškodenie na zdraví, sa poskytuje jednorazovo podľa zásad postupu a sadzieb ustanovených všeobecne záväzným právnym predpisom vydaným podľa § 10e. § 10b bod 1. Odškodnenie za bolesť sa poskytuje za bolesť spôsobenú poškodením na zdraví, jeho liečením alebo odstraňovaním jeho následkov. Odškodnenie za bolesť musí byť primerané povahe poškodenia na zdraví a priebehu liečenia. Bod 2. Odškodnenie za bolesť nepatrí a) za jednoduché duševné reakcie na postihnutie organizmu, ktoré sú prechodného charakteru, b) za zmeny v organizme, ktoré sú také krátkodobé, že ich netreba liečiť, prípadne ich nemožno ani objektívne zistiť, c) za bolesť následnú a za bolesť vznikajúcu zo zmien predtým už existujúcich. Bod 3. Odškodnením za bolesť sa neodškodňujú straty na zárobku a ušlý zisk. § 10c, bod 1, odškodnenie za sťaženie spoločenského uplatnenia sa poskytuje, ak poškodenie na zdraví má preukázateľne nepriaznivé dôsledky pre životné úkony poškodeného pre uspokojovanie jeho životných a spoločenských potrieb alebo pre plnenie jeho spoločenských úloh, (ďalej len následky). Odškodnenie za sťaženie spoločenského uplatnenia musí byť primerané povahe následkov a ich predpokladanému vývoju, a to v rozsahu, v akom sú obmedzené možnosti poškodeného uplatniť sa v živote a v spoločnosti. Bod 2. Odškodnenie za sťaženie spoločenského uplatnenia nepatrí a) za poškodenie prechodného charakteru, ktoré vedie len k dočasnému sťaženiu spoločenského uplatnenia. Za také poškodenie sa považuje i nepriaznivý zdravotný stav, so zlepšením ktorého možno podľa poznatkov lekárskej vedy počítať v čase kratšom ako rok, b) za jazvy, kozmetické chyby a chorobné zmeny, ktoré nemôžu viesť k obmedzeniu spoločenského uplatnenia. Bod 3 - Odškodnením za sťaženie spoločenského uplatnenia sa neodškodňujú straty na zárobku a ušlý zisk. § 10d, bod 1. Pri odškodňovaní bolesti a pri odškodňovaní sťaženia spoločenského uplatnenia sa vychádza zo základného počtu bodov, ktorým sa toto sťaženie ohodnotilo v lekárskom posudku. Bod 2. Výška odškodnenia za bolesť a odškodnenia za sťaženie spoločenského uplatnenia sa určuje sumou, ktorá za jeden bod je 1,5 % z priemernej mesačnej mzdy v hospodárstve Slovenskej republiky určenej Štatistickým úradom Slovenskej republiky za kalendárny rok predchádzajúci roku, v ktorom došlo k poškodeniu zdravia a ak ide o chorobu z povolania, v ktorom sa zistila choroba z povolania. Bod 3. Sumu zodpovedajúcu základnému počtu bodov zistenú ošetrujúcim lekárom alebo znalcom možno primerane zvýšiť až na dvojnásobok, a to s ohľadom na predpoklady, ktoré poškodený vo veku, v ktorom bolo poškodené jeho zdravie, mal pre uplatnenie sa v živote a v spoločnosti a ktoré sú v dôsledku tohto poškodenia obmedzené alebo stratené. Predpokladmi sa rozumie možnosť poškodeného uplatniť sa v manželskom, rodinnom, pracovnom, športovom, kultúrnom a politickom živote. Bod 4. Suma za jeden bod sa zaokrúhľuje na celé desaťkoruny nahor. § 10e. Podrobnosti o odškodňovaní bolesti a odškodňovaní sťaženia spoločenského uplatnenia spôsobené poškodením na zdraví ustanoví všeobecne záväzný právny predpis, ktorý vydá Ministerstvo zdravotníctva Slovenskej republiky. Bod 2. Za § 80l sa vkladá § 80m, ktorý znie: Bolesť a sťaženie spoločenského uplatnenia z poškodenia na zdraví, ktoré bolo spôsobené, a ak ide o chorobu z povolania, ktorá bola zistená pred účinnosťou tohto zákona, sa posudzujú podľa doterajších predpisov. Po druhé, pri odškodňovaní bolesti a odškodňovaní sťaženia spoločenského uplatnenia z poškodenia na zdraví, ktoré bolo spôsobené, a ak ide o chorobu z povolania, ktorá bola zistená pred účinnosťou tohto zákona, sa postupuje podľa doterajších predpisov. To bolo všetko, pani podpredsedníčka. Ďakujem. Z. Martináková, podpredsedníčka NR SR: Pani poslankyňa, musím informovať Národnú radu, že som dostala list v súlade s rokovacím poriadkom, v ktorom pán podpredseda parlamentu Viliam Veteška oznamuje: „Dovoľujem si vám oznámiť, že sťahujem svoj podpis pod pozmeňujúcim návrhom skupiny poslancov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z., tlač 422.“ Podľa § 82 ods. 2 rokovacieho poriadku, ak poslanec vezme svoj podpis späť pod pozmeňujúcim návrhom, chýba 15 poslancov a pozmeňujúci a doplňujúci návrh sa považuje za vzatý späť. Nebudeme môcť o tomto pozmeňujúcom návrhu v tejto súvislosti hlasovať. Ďakujem vám pekne. Pokračujeme v rozprave. Pán poslanec Džupa ako ďalší sťahuje svoju prihlášku do rozpravy. Vyhlasujem teda rozpravu, nech sa páči. (Hlasy v rokovacej sále.) Ja si myslím, že by sme mali riadne podľa rokovacieho poriadku pokračovať ďalej. Ešte som nepovedala formulku, pani poslankyňa, ale nemám podľa rokovacieho poriadku inú možnosť. Vyhlasujem rozpravu k tomuto bodu programu za skončenú. Pán minister, chcete sa k rozprave vyjadriť? Pán poslanec stiahol svoju prihlášku do rozpravy. Nech sa páči, pán minister.